Alboraia es concentra contra la guerra i en solidaritat amb el poble ucraïnés
09 de març de 2022

L'Ajuntament d'Alboraia s'ha unit a la convocatòria de la Federació Espanyola de Municipis i Províncies i ha reunit la Corporació Municipal, personal del Consistori, associacions locals i veïns i veïnes del municipi en una concentració contra la guerra i en solidaritat amb el poble ucraïnés. La iniciativa ha demanat el cessament del foc i la retirada immediata de les tropes russes del país.

Ana Bru, primera tinenta d'alcaldia, ha rebutjat la invasió en nom de tota Alboraia i ha recordat la labor que s'està realitzant "com a poble acollidor i solidari per a ajudar a totes les famílies que estan arribant". Seguidament, s'ha guardat 5 minuts de silenci enfront de les portes de l'Ajuntament en senyal de condemna de la barbàrie i com a suport a les víctimes.

Aquesta manifestació no és l'únic acte que està realitzant l'Ajuntament d'Alboraia per a abordar el conflicte bèl·lic. El Consistori ja ha posat en marxa una iniciativa d'acolliment de les famílies que fugen d'Ucraïna i ha sol·licitat la col·laboració veïnal per a habilitar cases d'acolliment. Per a això, ha habilitat l'e-mail solidaridad@alboraya.com i el número de telèfon 673 429 380 en horari de 08.00 a 15.00 hores de dilluns a divendres i que connecta directament amb Serveis Socials.

A més, l'administració pública local també ha col·laborat en la difusió de les iniciatives de recollida solidària de l'ONG Tira Avant Alboraia Solidària amb ajuda del Mercat Municipal i d'associacions veïnals com l'Associació Cívica i Cultural de Port Saplaya i la Hermandad de la Oración en el Huerto y de Nuestra Señora de la Esperanza y del Santo Cáliz.